ગુજરાતની ચૂંટણી પર સમગ્ર ભારતની જ નહીં પણ વિશ્વની નજર છે. ખાસ કરીને અમેરિકાની ડોનાલ્ડ ટ્રમ્પની સરકાર પણ ગુજરાતની ચૂંટણીને એક અલગ અંદાજથી જુએ છે, કારણ કે જો આ ચૂંટણીમાં ભાજપની જીત થશે તો 2019માં નરેન્દ્ર મોદીનો વિજય આસાન બની શકે છે. અમેરિકાને ભારતમાં એક સ્થિર સરકાર જોઇએ છે, કે જેની સાથે સબંધો વધારે મજબૂત બનાવી શકે. ગુજરાતની 182 બેઠકો આખા વિશ્વના દેશોને પરેશાન કરી રહી છે. પાટીદાર અનામત આંદોલનના પડઘા માત્ર ભારતના અન્ય રાજ્યોમાં જ નહીં વિદેશોમાં પણ પડ્યા છે. આંદોલનના કન્વિનર હાર્દિક પટેલે અમેરિકામાં પણ સંપર્કો બનાવ્યા છે. તેમના ફેસબુક લાઇવ વખતે અમેરિકાથી પટેલ યુવાનો તેની સાથે જોડાઇ રહ્યાં છે. કહેવાય છે કે ડોનાલ્ડ ટ્રમ્પના કેટલાક પ્રતિનિધિઓ ગુજરાતની ચૂંટણી પર નજર રાખીને બેઠાં છે અને વ્હાઇટ હાઉસને ફિડબેક આપી રહ્યાં છે. અમેરિકા જ નહીં, જાપાન સરકાર પણ આ ચૂંટણીને ધ્યાનથી જોઇ રહી છે. એ સિવાય રશિયા, ચાઇના, પાકિસ્તાન અને યુકેની સરકાર પણ નરેન્દ્ર મોદીના કરિશ્માને જોઇ રહી છે. ગુજરાતમાં જો ભાજપને 150 પ્લસ બેઠકો આવશે તો નરેન્દ્ર મોદીનું વિશ્વના દેશોમાં માનપાન વધી શકે છે. આ દેશોને એવી તસલ્લી થશે કે 2019માં ફરી પાંચ વર્ષ માટે ભાજપની સરકાર આવશે અને નરેન્દ્ર મોદી વડાપ્રધાન બનશે. એથી ઉલટું જો ગુજરાતમાં કોંગ્રેસની સરકાર આવશે તો વિશ્વના દેશોમાં સમીકરણો બદલાઇ શકે છે. ગુજરાતના ભાજપ વિરોધી પરિણામોની સૌથી પહેલી અસર 2018માં આવતી રાજ્ય વિધાનસભાની ચૂંટણીઓ પર પડી શકે છે. મોદી માટે 2019ના વર્ષનું સામાન્ય ઇલેક્શન વધારે મુશ્કેલીભર્યું બની શકે છે.